google/wiki40b huggingface dataset:
Mercedes-Benz Superdome

Historie

Byggeprosessen ble påbegynt 11. august 1971 og var ferdig i november 1975.
Flere Super Bowl-sluttspill har vært i Superdomen enn på noen annen arena: 1978, 1981, 1986, 1990, 1997 og 2002. Superdomen er også arena for New Orleans Bowl, hjemmekampene til Tulane University sitt fotballag og det tradisjonelle lokaloppgjøret mellom Grambling State og Southern University.
Superdomen ble skadet under orkanen Katrina sist i august 2005, og ble brukt som flyktningleir i dagene etter at orkanen hadde passert.
High Desert gasskraftverk

High Desert gasskraftverk er et gasskraftverk i det sørlige California i USA. Det har en installert produksjonskapasitet på 750 MW, fordelt på 3+1 turbiner. Dette er et av delstatens mellomstore fossile kraftverk målt etter installert produksjonseffekt. Anlegget ble påbegynt omkring 2000 og stod ferdig i 2003. Brenselkilden er  naturgass.
Julius M. Smith

Bakgrunn og arbeid

Han var sønn av skipsreder, kjøpmann og skipsbygger Mads Henrik Tybring Smith og hans danske hustru Henriette Brahde, og ble født som nummer tre i søskenflokken på syv. Han reiste til sjøs som fjortenåring på en av hans fars seilskuter. Han ble styrmann allerede som 17-åring på briggen «Tvedestrand». Da han var 21 fikk han skipperborgerskap, og ble kaptein på briggen «Den syttende mai», senere på barken «Oxefia», hvor han reiste til blant annet USA, Panama, Rio de Janeiro, Amsterdam og England. I 1852 ga han opp sjømannslivet, og byttet ut hans gamle borgerbrev med et handelsborgerbrev i Arendal året etter. Han ble kompanjong med sin svigerfar, og etter at svigerforeldrene døde, ble selskapet delt mellom ham og svogeren Jens T. Thommesen, som sammen utvidet selskapet. Smith ble etter hvert seniorsjef i Handelshuset Thommesen - Smith, og var i en periode Arendals rikeste mann. 21. januar 1885 ble han ridder av St. Olavs Orden for almennyttig virksomhet.

Ekteskap, boliger og barn

Smith forlovet seg inn i en annen fornem familie i 1852, det var Thor Thommesens attenårige datter Alice, født 23. januar 1833 som var den utkårede. De ble viet av sogneprest Even Meldal Schelderup Cormontan i Trefoldighetskirken i Arendal 14. juni 1853. 
Etter en måneds ferie i Sverige, Danmark og Tyskland sammen med sine to søstre, bosatte de seg i Arendal på Langbryggen i ett av Thor Thommesens hus. De bodde etter dette en periode i huset til bestemor til Alice, også på Langbryggen, så til hjørnet av Kirkegaten og Havnegaten. I 1866 kjøpte Smith landstedet Frednes ved Longumvannet, og brukte dette som sommerbolig. I bybrannen i 1868 mistet de sitt hjem i Arendal by, og flyttet midlertidig til Frednes. Der døde Alice i sin ellevte barnefødsel, kun 36 år gammel, 19. juni 1869. Han kjøpte 11. desember 1871 en tomt i Tollbodgaten for 6 600 kr, hvor han fikk reist en murbygning som han brukte som bolig. Bygningen kom på 57 000 kr. Der bodde han til sin død, hvoretter den ble solgt 30. mars 1906 for 42 000.
Ekteparet fikk sammen elleve barn, hvor fem vokste opp. Smith hadde liten nærhet med sine barn, og de ble tatt mest vare på av sin bestemor Hanne Thommesen. Hans fire døtre ble alle tidlig gift, Hanne i 1874 med skipsreder Christian Stephansen, Thora i 1875 med skipsreder Oscar Herlofsen på Strømsbu gård, Henriette i 1884 med kammerherre Hans Paasche Thorne, og Julie i 1885 med brukseier Willem Stibolt. Smith forble enkemann resten av livet, og fikk 34 barnebarn.
Sønnen Mads Henrik Smith (1860–1920) overtok farens interesser i handelshuset etter faren døde. Han ble i 1884 gift med Anna Sophie Dedekam Geelmuyden (1864-), datter av ordfører i Arendal, Anders D. Geelmuyden, og Anna Sophie Dedekam (1835-1864): se Dedekam (slekt). Da Mads Henrik døde 7. juli 1933 gikk selskapene tilbake i sin fullhet til Thommesenslekten. Mads og Anna Sophie fikk flere barn,  blant annet maleren Julius Smith
Bjoneroa

Bjoneroa er ei bygd på vestsiden av Randsfjorden i Gran kommune i Oppland fylke. Betegnelsen Bjoneroa gjelder for hele området i Gran kommune som ligger vest for Randsfjorden. Tettbebyggelsen Bjoneroa ligger der Bjonevassdraget renner ut i Randsfjorden, nær grensen til Søndre Land kommune og har rundt 500 innbyggere inklusive omlandet.
Sentrum ligger hvor riksvei 245 møter fylkesvegen over til Ådal. Her ligger Sørum kirke, Bjoneroa skole, kulturbygg, Joker Bjoneroa, kiosk, bensinstasjon, brannstasjon og eldresenter. I kulturbygget er det tilgang til svømmebasseng.

Næringsliv

Bjoneroa har tradisjoner med landbruk og skogbruk, men nå er størsteparten av innbyggerne pendlere til nabokommunene Jevnaker og Ringerike eller med Norges eneste helårlige innlandsferje i drift over Randsfjorden mellom Tangen og Horn med forbindelse til Brandbu, Jaren og Gran. Det lokale næringslivet består av trevarehandel og mølle, i tillegg til sesongbetont turisme. Disse næringsveiene sysselsetter bare en liten del av befolkningen. I tillegg er de som enda jobber innad i bygda, sysselsatt innen offentlig sektor på skole og sykehjem.
Takket være innsats fra de lokale er Bjoneroa i stand til å holde to dagligvarebutikker i drift.

Geografi

Landskapet består hovedsakelig av bratte og skogkledde åser. Disse flater ut til et platå på ca. 400 moh. Her finnes et større antall innsjøer som utgjør området Fjorda. Befolkningen bor hovedsakelig langs Randsfjorden hvor de beste mulighetene for landbruk er, men noen driver også landbruk/skogbruk oppe på Bjonskogen/Fjorda.
Atrytonopsis

Utseende

Middelsstore (vingespenn ca. 30 millimeter), vanligvis nokså mørkt brune smygere med hvite flekker på forvingen, noen ganger også på bakvingene. De ulike slektene av Hesperiinae ligner hverandre sterkt og kan vanskelig skilles på ytre utseende, man må gjerne undersøke kjønnsorganene for å bestemme dem sikkert.

Levevis

Larvene lever på gress og halvgress.

Utbredelse

Slekten er utbredt i Nord- og Mellom-Amerika, den ser ut til bare å være funnet i USA og Mexico.
Hvalbukta

Hvalbukta (engelsk Bay of Whales) er en naturlig isbukt i Rossbarrieren som ble brukt av Roald Amundsen som havn under hans sydpolekspedisjon 1910-1912.
Isbukten skapes av Roosevelt Island som ligger under isbremmen og bryter opp isens naturlige bevegelse. Bukten ble besøkt av Ernest Shackleton 24. januar 1908 og han navnga den etter alle hvalene som ble observert i bukten.
Ishavnen ble også brukt som utgangspunkt for tre ekspedisjoner ledet av Richard E. Byrd: fra 1928 til 1930, fra 1933 til 1935, og fra 1939 til 1941.
«USS Atka», United States Navy påviste i januar 1955 at havna var blitt ubrukelig som et resultat av isbremmens kalving. Hele bukta forsvant i 1987 da et 159 km langt isfjell brakk av.
Matchball mandag

Matchball mandag er et norsk direktesendt sportprogram om fotball som gikk på TV 2 Zebra fra 2008 til 2016. Programmet ble ledet av Erik Thorstvedt og han hadde med seg gjester i studio som gikk igjennom «ukas matchballer». Programmet gikk hver mandag klokken 21. Sendingen gikk fra hjemmebanen til laget som stod for hovedkampen i gjeldende Tippeliga-runde. Programmet sendes så lenge den norske fotballsesongen pågår.
Spitting Image

Serien

Spitting Image var en serie der kjente personer fra 1980- og 1990-årene ble fremstilt som grotesk karikerte lateksfigurer og ble harsellert med ukentlig. Blant dem som ble karikert var Margaret Thatcher, John Major og andre politikere, som USAs president Ronald Reagan. Den britiske kongefamilien fikk også gjennomgå. Serien var den første til å karikere dronningmoren.
Martin Lambie-Nairn var den som hadde ideen til et satirisk TV-show med karikaturdukker laget av Peter Fluck og Roger Law. Fluck og Law, som begge hadde studert ved Cambridge School of Art, hadde ingen tidligere TV-erfaring, men hadde i flere år laget karikaturer i modelleire, for å illustrere artikler i The Sunday Times Magazine. Ideen til en slik TV-serie ble avvist av flere TV-selskap, som mente den bare ville være egnet for barn, men til slutt ble den akseptert for utvikling av Central Independent Television, og første sending gikk på ITV i 1984.
Serien var en en satire over politikk, underholdning, sport og britisk kultur i 1980- og tidlig i 1990-årene. Den var en av de mest sette i Storbritannia, på det meste ble den sett av 15 millioner mennesker. I 1995, etter at seertallene hadde gått nedover, ble serien stanset. Siste episode ble sendt i februar 1996. ITV hadde planer om en ny serie i 2006, men denne ble det ikke noe av, på grunn av uenighet om rettigheter og bruk av enkelte av figurene.

Priser

Serien ble nominert til, og vant, en rekke priser og utmerkelser, inkludert ti BAFTA TV Awards, én for redigering i 1989 og to Emmy-priser i 1985 og 1986 i Popular Arts Category.

Versjoner i andre land

Det ble produsert serier med Spitting Image som forbilde i flere land, et eksempel er serien  Les Guignols, som ble lansert av den franske private TV-kanalen Canal+ i 1988. Serien het opprinnelig Les Arènes de l'info, deretter Les Guignols de l'info, og i 2015 fikk den tittelen Les Guignols. Denne serien ble avsluttet i juni 2018.
TV 2 forsøkte i 1995 å lage en norsk versjon av Spitting Image. Det ble bare vist én episode med karikaturer av blant andre statsminister Gro Harlem Brundtland, kringkastingssjef Einar Førde og landslagstrener Egil «Drillo» Olsen.
Trigger (album)

Trigger er et musikkalbum med Beranek, utgitt i 1984.
NM i svømming langbane 1995

NM i svømming langbane 1995 ble arrangert i Namsos 20.-23. juli 1995.
Andy King (fotballspiller)

Landslaget

Han ble tatt ut i Wales EM-tropp til EM i Frankrike 2016.
Giallo

Giallo var en italiensk form for elegante, skrekkbetonte thrillere på 1960- og 70-tallet. Filmene inneholdt ofte mye vold og avkledde kvinner og kan ses som en forgjenger til slasher-genren. Benevnelsen giallo kommer i fra det italienske ordet for gul som også var den fargen omslaget filmene hadde hatt siden 1920-tallet. Pioneerer innenfor sjangeren er Mario Bava og Dario Argento.

Historie

Mario Bava er den som anses ha grunnlagt hele sjangeren med sin film La Ragazza che sapeva troppo fra 1963. Det er en svart-hvittfilm sterkt inspirert av bølgen av krimis som hadde dominert i Tyskland på 1950-tallet. Da Bava året etter laget Sei donne per l'assassino i farge hadde såvel grunnformelen med et mordmysterium som en sentral del av handlingen og en filmatisk mystisk og fargerik palett blitt utviklet.
Dario Argento var viktig for sjangerens utvikling. Hans Fuglen med krystallfjærene (1969) tok i bruk et djervt kameraarbeid og morderens psykologiske motiv, ting som går igjen i nesten alle etterfølgende filmer i sjangeren. Morderens bakgrunn og en pseudopsykologisk forklaring til mordet utforskes i blant in absurdum. Lucio Fulcis New York Ripper (1982) er en av sjangerens sorte får, da volden i filmen er så grov og kvinnesynet så misogynistisk.
Auguste Chapdelaine

Virke i Kina

Auguste Chapdelaine forlot Frankrike i 1852 for å virke i den katolske misjon i provinsen  Guangxi i Kina. Etter et opphold i Guangzhou kom han til Guangxis hovedstad Guiyang ut på våren 1854. I desember dro han sammen med Lu Tingmei til landsbyen Yaoshan i Xilin fylke der han møtte den lokale menighet på rundt 300 katolikker. Han feiret messen den 8. desember der. Ti dager etter sin ankomst der ble han arrestert og satt i Xilins fylkesfengsel. Etter 16 eller 18 dager ble han løslatt.
Tidlig i 1855 forlot han Guizhou , men kom tilbake til provinsen i desember samme år. Der ble han angitt av en slektning av en fersk konvertitt den 22. februar 1856. De kristne tryglet Auguste om å flykte, men han svarte: «Hvis jeg drar, vil dere lide for det. For å redde dere fra større skade, må jeg bli hos dere». Han ble arrestert i  Yaoshan, sammen med noen kinesiske kristne, på ordre av Zhang Mingfeng, stedets nye  mandarin, den 25. februar 1856. Anklagene gikk ut på at han var pervers og rettferdiggjorde alle forbrytelser. Han ble utsatt for kraftig pryl og stengt inne i et lite jernbur som ble hengt opp ved fengslets port. Han var allerede død da han ble hentet ut og halshogd. Hans legeme ble kastet til dyrene.

Politiske følger

Etter fransk, diplomatisk påtrykk ble den aktuelle mandarinen senere degradert. Men hendelsen kom til å bli anvendt som en foranledning for det franske engasjementet i annen opiumskrig  (1856-1860).
Artikkel 13 av Tianjintraktaten som ble undertegnet da krigen var over, tilkjente den kristnre misjon rett til å spre sin tro og etablere seg i innlandet av Kina, samt i å skaffe seg fast eiendom der.

Helligkåring

August Chapdelaine ble saligkåret i 1900, og helligkåret av pave Johannes Paul II den 1. oktober 2000. Samtidig ble tilsammen 120 kinamartyrer helligkåret den dagen.
Den 3. oktober 2000 reagerte det offisielle nyhetsbyrået Xinhua med en melding der det ble tegnet et svært negativt bilde av pater Chapdelaine.
Three Mile Island kjernekraftverk

Three Mile Island kjernekraftverk er et kjernekraftverk som produserer elektrisk kraft ved bredden av Susquehanna River, i Londonderry Township i Dauphin County, sør for byen Harrisburg, i det sentraløstlige Pennsylvania i USA. Stedets navn kommer av at øya i Susquehanna-elva ligger 3 engelske mil nedover fra småbyen Middletown.
Dette kjernekraftverket var åsted for en alvorlig reaktorulykke 28. mars 1979, da reaktor nummer 2 gjennomgikk en delvis nedsmelting. Ulykken førte til permanent stenging av reaktoren, store protester mot atomkraft i mange land, og strengere regler for nye reaktorer i USA.
Kjernekraftverkets nåværende to reaktorer ble godkjent for igangsetting i 1974 og 1978, sistnevnte etter åtte års bygging og bare ett år før dens alvorlige ulykke. Installert maksimal effekt i 2009 er brutto 837 MW gjennom reaktor nummer 1, og årsproduksjonen i 2007 var på om lag 6,65 TWh elektrisk kraft.
Anlegget eies av Exelon Nuclear. Det har en reaktor som er i operativ drift, mens reaktor nummer 2 (959 MW) er stengt. Etter dagens konsesjoner skal reaktorens produksjon opphøre i 2014.
Det e mannfolk nok

Det e mannfolk nok er et musikkalbum med Jenny Jenssen, utgitt i 1998. Dette er hennes debutalbum som soloartist.
Jenny Perret

Idrettskarriere

Perret fikk bronse under Europamesterskapet i curling for mikslag 2014, sammen med Silvana Tirinzoni, Martin Rios og Romano Meier. I VM i curling for mixpar 2017 vant hun gull, sammen med Martin Rios.
Hun representerte Sveits under Vinter-OL 2018, der hun spilte i mixpar sammen med Martin Rios, og de fikk der sølv etter finaletap mot Kaitlyn Lawes og John Morris fra Canada.
Arendal Forsvarsforening

Arendals Forsvarsforening ble stiftet i 1886 og er et lokallag under Norges Forsvarsforening. Foreningen sivil, uavhengig og partipolitisk nøytral organisasjon.
Foreningen hadde i 2016 41 medlemmer.

Historikk

Formålet med stiftelsen av foreningen var å styrke den norske forsvarsevnen gjennom blant annet opplysningsvirksomhet, politisk press og pengeinnsamlinger. 
Den lokale foreningen hadde et nært samarbeid med skytterlagene i Arendalsområdet og bevilget blant annet penger til pokaler ved skytekonkurranser. På begynnelsen av 1930- arbeidet Arendal Forsvarsforening også med å gi ungdom under vernepliktig alder trening i våpenbruk og feltarbeid. Foreningen forsøkte også i 1939-1940 å kjøpe inn våpen til treningen, samt arbeidet med å få på plass et luftvern for Arendal by. 
Under den tyske okkupasjonen av Norge (1940-1945) ble foreningens ordinære arbeid naturlig nok lagt på is. Foreningens daværende leder, politifullmektig Kåre Jenssen, ble 23. desember 1942 arrestert for illegalt arbeid og døde et drøyt år senere i den tyske fangeleiren Natzweiler. 
Etter krigen gjenoppstod foreningen og den 23. mars 1946 ble det holdt re-konstituerende generalforsamling.

Arkivet

Deler av arkivet etter Arendal Forsvarsforening befinner seg ved KUBEN i Arendal. Arkivet består hovedsakelig av korrespondanse og dekker perioden fra rundt 1935 til 1940.
Stora Kalsøy

Stora Kalsøy er ei øy i Austevoll i Hordaland. Øya har 167 innbyggere og Bakkasund er den største bygden på øya. Her er det butikk og en liten havn. Det er bruforbindelse til Hundvåkøy. Vest for øya ligger Marstein fyr. Arealet er 6 km².
Navnet Stora Kalsøy ble fastsatt i 1978. Navneformene Storakalsøy og Stora Kalsøya er foreslått.
Apa Nahroous martyrium

Apa Nahroous martyrium er en koptisk kristen tekst som trolig er skrevet en gang mellom år 650–750, og tilhører en gruppe hagiografiske tekster som tilhører Julius av Akfahs' syklus. Som i så mange andre koptiske tekster skildres kristendomsforfølgelse, og typisk nok er handlingen lagt til keiser Diokletians regjeringstid (284–305), og til keiserens hoff i Antiokia.
Hovedpersonen Nahroou har lest martyrhistorier, og oppsøker keiserens hoff for selv å lide samme skjebne. Nahroou blir hjulpet av erkeengelen Mikael både på sin mirakuløse reise til Antiokia og under de brutale forhørene. Nahroou dør flere ganger, men blir hver gang vekket til live av engelen.
Teksten er bare bevart i fragmenter, men et sammendrag av handlingen er også kjent fra en sammenstilling av helgenvitaer. Teksten er oversatt til norsk i antologien Koptiske skrifter, 2012. Den ble valgt ut til antologien dels fordi den er representativ for de koptiske martyrskildringene og dels fordi et av de i alt 11 kjente manuskriptfragmentene til fortellingen befinner seg i Kulturhistorisk museum, Oslo.
Kaï

Opprinnelse og alder

Kaï er en gammel og sjelden hunderase som stammer fra Yamanashi-prefekturet på øya Honshu i Japan, der den opprinnelig blant annet ble benyttet som jakthund på villsvin og hjortedyr. Man trodde lenge at denne hunden var for primitiv til å kunne utgjøre en god familiehund, men denne oppfatningen har endret seg. I hjemlandet ble den først anerkjent i 1934, mens American Kennel Club først anerkjente den så sent som i 1996.
I hjemlandet skal det finnes to typer av denne hunden. En smalere som helst benyttes til hjortejakt, og en noe tyngre som helst har vært benyttet til bjørnejakt.

Utseende, anatomi og fysikk

Kaï skiller seg fra andre japanske spisshunder, gjennom å ha en noe mer kileformet og smalere skalle, som har tydelig markert stopp. Den er ellers massivt bygd og har balanserte proporsjoner og lette, smidige bevegelser. Kroppen har markerte skuldre og dyb brystkasse. Halsen er tykk, muskuløs og kraftfull. Buklijen er godt opptrukket og lendet bredt og muskuløst. Ryggen er rett og kort. Meget muskuløse bein og kraftig benstamme. Halen er høyt ansatt, tykk og bæres tett ringlet eller bøyd i en bue over ryggen.
Pelsen er kort, tett, stiv og rett. Lenger på halen. Underullen er tett og myk. Fargen er sort bridle (Kuro-Tora), rød brindle (Aka-Tora) eller rød-sort brindle (Chu-Tora). Valpene fødes ensfarget, og det karakteristiske tigermønsteret kommer fram etter hvert som de blir eldre, kanskje ikke før i seksmåneders-alderen. Det sies at noen hunder ikke er fullt utfarget før i femårsalderen.
Hannene måler normalt ca. 50–56 cm i skulderhøyde og veier gjerne 18–25 kg. Tispene måler normalt ca. 46–50 cm i skulderhøyde og veier gjerne 13,5–20 kg.

Bruksområde

Kaï er en utpreget jakthund for storvilt, som også har en rekke andre egenskaper som både brukshund og familiehund. Den er energisk og meget utholdende.

Lynne og væremåte

Kaï skal være en utmerket familiehund, som er spesielt varsom omkring barn og stort sett er dominant ovenfor andre hunder. Man må imidlertid påregne rikelig med mosjon for at denne hunden skal trives.

Annet

De japanske spisshundene av urhundtype regnes som sunne. Pelsen minner om polarhundenes og er nærmest «selvrensende». Den krever imidlertid systematisk stell i røyteperiodene, når underulla slipper. Disse hundene er typisk også svært nøye med egen hygiene.
Norgesmesterskapet på ski 1926

Hovedlandsrennet (NM) på ski 1926 ble arrangert i Drammen fra 4. til 7. mars 1926. Bare menn deltok.
Gruveulykken i Sør-Afrika 2009

Gruveulykken i Sør-Afrika hendte sent mai/tidlig juni 2009 i Free State provinsen, Sør-Afrika. Minst 82 gruvearbeidere, mange fra Lesotho, Mosambik og Zimbabwe, døde ved inhalering av giftig gass fra en brann i gruvesjakten 18. mai.
Ulykkesgruven (Eland shaft) eies av Harmony Gold
Zhao'an

Zhao'an (kinesisk: 诏安县; pinyin: Zhào'ān Xiàn) er et fylke i byprefekturet Zhangzhou i provinsen Fujian i Folkerepublikken Kina.
Befolkningen var på 561 775 innbyggere i 1999.
Språket teochew, et minnanspråk, har hjemstavn i denne delen av Kina.

Administrative enheter

Storkommuner og kommuner:

Samferdsel

Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.
Gêrzê

Gêrzê (tibetansk: སྒེར་རྩེ་རྫོང་, Gertse Dzong, Wylie: sger rtse rdzong, kinesisk: 改则县; pinyin: Gǎizé Xiàn) er et fylke i prefekturet Ngari i den autonome region Tibet i Folkerepublikken Kina.
Innbyggertallet var 16 623 i 1999.
Daniel Pudil

Landslaget

7. februar 2007 fikk han sin første landskamp for Tsjekkia mot Belgia. 21. november 2007 scoret han sitt første landslagsmål mot Kypros.
Han ble tatt ut i Tsjekkias EM-tropp til EM i Frankrike 2016.
Battle (East Sussex)

Klosteret

Klosteret Battle Abbey ble opprettet for å minnes slaget, og ble dedikert i 1095. Høyalteret skal være reist på det stedet hvor det ble sagt at Harald Godwinson falt. Klosterets porthvelving er fortsatt et dominerende trekk i sørenden av hovedgaten, men svært lite gjenstår av resten av klosterbygningene. Det gjenværende korsgang til klosteret, deler av dens vestfløy, ble leid til den nyopprettede Battle Abbey School kort tid etter den første verdenskrig, og skolen har hatt sine lokaler på dette siden.
Klosteret ved Battle har blitt kjent i århundrene som Battle Abbey. Sammen med klosterkirken ble den opprinnelig dedikert til sankt Martin, tidvis kjent som gallernes apostel, men som tidligere soldat ble han også helgen for krig og krigere. Klosteret ble opprettet på oppfordring av pave Alexander II som mente Vilhelm burde sone for å ha drept så mange medkristne, men isteden ble gudshuset en feiring av hans seier over sin døde motstander. Paven hadde selv i forkant velsignet normannernes invasjon av England.

Historie

Da slaget stod var det lite bebyggelse på stedet, men en by vokste opp omkring klosteret. Den fikk rykte for å produsere det beste kruttet i England. I gaten Powdermill Lane kan man se rester etter kruttfabrikkene der. I 1847 endte produksjonen da hertugen av Cleveland nektet å fornye lisensen for kruttmakerne. Årsaken til dette var flere ulykker, blant annet en i 1798 da mer enn 15 tonn krutt ble liggende i tørkeovnen for lenge og eksploderte. Battle er kjent for sin store fyrverkerioppvisning på Fireworks Night. Byen hadde også annen militærrelatert industri, da den ligger i skogområdet Weald, og forsynte Royal Navys verft med eik og annet tømmer, samt kull til kanonstøperiene. På midten av 1700-tallet var byen kjent for at den hadde hele fem klokkemakere langs hovedgaten, hvilket er et godt tegn på at det var et velstående sted.
Under den første verdenskrig var Battle et tilfluktssted, og det ble laget tunneler fra en del jorder og kjellere inn til klosterområdet, i tilfelle man trengte å gjøre motstand ved en eventuell invasjon. Tunnelene har i senere tid blitt murt igjen da de var farlige å oppholde seg i.